In nomine sancte et individue Trinitatis, amen. Noverint universi presentes et futuri, quod ego Hugo dux Burgundie, dedi et concessi hominibus meis de Montebarro, communiam et libertatem habendam in perpetuum, ad formam communie et libertatis Divionis; salvis suis bonis usibus.  1. Alter alteri recte secundum suam opinionem auxiliabitur, et nullatinus patietur quod aliquis alicui eorum auferat aliquid vel de rebus suis aliquid capiat.  2. Crediditio de pane et vino, et aliis victualibus, fiet michi apud Montembarri quindecin diebus, et si infra predictum terminum credita non reddidero, nichil amplius michi credant, donec credita persolvantur.  3. Si quis sacramentum alicui facere debuerit, et ante adramitionem sacramenti se in negotium suum iturum esse dixerit, propter illud faciendum de itinere suo non remanebit, nec ideo incidet; sed postquam redierit si convenienter submonitus fuerit, sacramentum faciet.  4. Si decanus Montisbarri aliquem implacitaverit, nisi clamor ante venerit, vel forisfactum apparuerit, non ei respondebit, si tamen testem contra quem acusatus fuerit se defendere non possit emendabit.  5. Si quis aliquam injuriam fecerit homini qui hanc communiam juraverit, et clamor ad juratos inde venerit, si ipsum hominem qui injuriam fecit capere potuerint, de corpore suo vindictam capient; nisi forisfactum emendaverit illi cui illatum fuerit, secundum judicium illorum qui communiam custodierint.  6. Et si ille qui forisfactum fecit, ad aliquod receptaculum perrexerit, et homines communie ad receptaculum transmiserint, et domino receptaculi, vel primatibus ipsius loci questionem fecerint ut de eorum inimico faciant eis rectitudinem: si facere voluerit rectitudinem, capient. Quod si facere noluerit, homines communie auxiliatores erunt faciendi vindictam, de corpore et de pecunia ipsius qui forisfactum fecit, et hominum ipsius receptaculi.  7. Si mercator in istam villam ad mercandum venerit, et aliquis ei aliquid fecerit injurie infra villam Montisbarri, si jurati inde clamorem audierint, et mercator in ista villa eum invenerit, homines communie ad vindictam faciendam super hoc recte, secundum opinionem suam auxilium prestabunt; nisi mercator ille de hostibus dicte communie fuerit. Et si ad aliquod receptaculum ille adversarius perrexerit, si mercator vel jurati ad eum miserint, et ille satisfecerit mercatori secundum judicium juratorum communie, vel probare et ostendere poterit se illud forisfactum non fecisse, communie sufficet. Quod si facere noluerit, si postmodum intra villam Montisbarri capi poterit, de eo vindictam facient jurati.  8. Nemo preter me et senescallum meum [poterit] conducere in villam Montisbarri hominem qui forisfactum fecit homini qui hanc communiam juravit, nisi forisfactum emendare venerit secundum judicium illorum qui communiam servant.  9. Pecuniam illam quam homines crediderunt qui sunt de communia, antequam communiam jurassent, si rehahere non poterunt postquam inde justum clamorem fecerint, querent quoquomodo possint quod creditam pecuniam rehabeant. Pro illa vero pecunia quam crediderunt, postquam hanc communiam juraverint, nullum hominem capient nisi sit debitor vel fidejussor. 10. Si extraneus homo panem suum vel vinum in villam Montisbarri, causa securitatis, adduxerit, si postea inter dominum ejus et homines communie discordia emerserit, quindecim dies habebit vendendi panem et vinum in ea villa, et defferendi nummos, et aliam pecuniam suam, preter panem et vinum; nisi ille forisfactum fecerit, vel fuerit cum illis qui forisfactum fecerunt. 11. Nemo de villa predicta, qui hanc communiam juraverit, credet peccuniam suam vel commodabit hostibus communie, quamdiu guerra durabit: et si quis probatus fuerit aliquid credidisse hostibus communie, justicia de eo fiet ad judicium juratorum communie. 12. Si aliquando homines communie contra hostes suos exierint, nullus de communia loquetur cum hostibus communie, nisi licentia custodum communie. 13. Ad hoc homines statuti jurabunt, quod neminem propter amorem seu propter odium deportabunt, vel gravabunt, et quod rectum judicium facient secundum suam existimationem. Omnes alii jurabunt quod idem judicium, quod predicti super eos facient, et patientur et concedent, nisi probare poterunt quod de censu proprio persolvere nequeunt. 14. Universi homines mei Montisbarri communiam jurabunt, qui vero jurare noluerit, illi qui juraverunt de domo ipsius, et de pecunia ejus justiciam facient. 15. Si quis autem de communia aliquid forefecerit, et per juratos emendare noluerit, homines communie exinde facient justiciam. 16. Si quis ad sonum factum pro congreganda communia non venerit, duodecim denarios emendabit. 17. Nullus infra villam Montisbarri aliquem poterit capere, nisi Major et jurati, quandiu de eo justiciam facere voluerint. 18. Si quis de communia vel ipsa communia michi aliquid forefecerit, oportet ut in prioratu sancti Thome Montisbarri veniat, et ego, per Majorem communie, ad judicium juratorum de eo vel de ea justiciam capient nec eos extra predictum prioratum vel placitare vel cartam monstrare compellere potero. 19. Si aliquis fregerit bannum vindemiarum, emendatio erit super Majorem et super juratos; emendatio illa erit mea. 20. Si autem dissensio aliqua postmodum emerserit, scilicet de judicio sive de aliquo quod non sit in hac carta prenotatum, secundum cognitionem et testimonium juratorum communie Divionis emendabitur nec proinde in me forefecisse reputabitur. 21. De justicia vero et forefactis meis ita statutum est: de sanguine violenter facto, si clamor inde fiat et probatio, septem solidis emendabitur, et vulneratus habebit quindecim solidos. 22. Si compositio de duello, ante ictum vel post ictum, fiat, sexaginta quinque solidos et sex denarios habebo. Si duellum victum fuerit, in dispositione mea erit. 23. De juisio fiet sicut et de duello. 24. Si homo de communia deprehensus in furto, et comprobatus fuerit, in dispositione mea erit de eo. 25. De multro in dispositione mea et arbitrio meo, et qui multrum fecerit preposito meo tradetur, si Major inde posse habuerit, nec de cetero recipietur in communia nisi assensu juratorum. 26. Infractio castri sexaginta quinque solidis emendabitur. 27. De forisfacto fructum, in dispositione Majoris et juratorum erit; nisi de nocte fiat, sexaginta quinque solidis emendabitur. 28. De raptu erit in dispositione mea et arbitrio meo, si mulier tantum clamaverit quod a legitimis hominibus audita fuerit qui hoc probare possent. 29. Infractio cheminii sexaginta quinque solidis emendabitur. 30. Si autem aliquis pedagium vel ventas extra villam Montisbarri absque consensu pedigiarii vel ventarii potaverit, sexaginta quinque solidos persolvet, si tamen comprobatus fuerit. 31. Sciendum vero, quod omnia ad hiis que in hac carta continentur in dispositione Majoris et juratorum sunt. 32. Si ego communiam pro exercitu meo commonuero, mecum ibunt, vel cum senescallo meo, vel cum constabulario meo, infra regnum Francie, secundum posse suum, rationabiliter, et mecum ibunt quadraginta diebus. Si vero aliquod castrum infra ducatum meum obsedero, tunc mecum erunt per voluntatem meam. Sciendum quod homines communie receptabiles famulos in exercitum meum pro ipsis mittere possunt. 33. Communia potest retinere homines, cujuscumque territorii sint, in villa Montisbarri, secundum consuetudines et usagium patris mei et predecessorum meorum. 34. Preterea rex Francie Ludovicus, ad petitionem meam, hanc communiam manutenendam promisit, ita quod si ab institutis hujus communie resilirem, emendari communie faciet, reddendo capitale, secundum judicium curie sue, infra quadraginta dies ex quo clamor ad eum inde pervenerit. 35. Archiepiscopus vero Lugdunensis, Eduensis, Lingonensis, Cabilonensis episcopi, hanc communiam ad petitionem meam manu tenendam promiserunt; taliter, quod si ego vel alius, de quo posse habeam, instituta communie que in presenti carta continentur infregerimus, ex quo inde ad eos clamor pervenerit, ipsa quoque infractio per Majorem communie, vel per alium loco Majoris, si major secure ire non poterit, et per duos alios de juratis communie quos Major juramento firmaverit esse legitimos, fuerit comprobata. Archiepiscopus, et episcopi, ut ipsam infractionem emendem, reddendo capitale, per se vel per nuncios suos infra regnum Francie me submonebunt. Si vero post monitionem suam ipsam infractionem infra quatuordecim dies non emendavero, totam terram meam interdicto subponent, preter Montembarri et usque ad satisfactionem facient emendare. 36. Et sciendum, quod ego, vel uxor mea, vel heredes mei, commendatos vel talliabilem hominem infra Montembarri habere non possumus. 37. Preterea si homo de communia pro debito meo bene et fideliter cognito, captus fuerit, vel aliquid amiserit de meis redditibus Montisbarri vel de censa mea, si redditus non sufficient redimentur vel quod amisit. 38. Concessi etiam eis, quod si prepositus Montisbarri aliquid acceperit de rebus hominum communie, reddet sine omne placito quantum ille homo probaverit, si legitimus a Majore communie testificatus fuerit. 39. Sciendum etiam, quod pro permissione hujus communie, reddent michi, vel mandato meo, vel preposito meo homines mei de hac communia, annuatim, quinquaginta marcas talis argenti quale mercatores in nundinis dabunt inter se et recipient, reddendas apud Montembarri die Martis ante Ramos Palmarum vel in Sabbato Magno Pasche apud Barrum. 40. Si vero tunc non reddiderint, deinceps possum vadiare; dictior ejusdem ville Montisbarri non pagabit michi per annum de censa quinquaginta marcharum quam michi debent annuatim nisi unam marcham argenti, et iidem homines sic tenentur mihi facere valere annuatim Montisbarri quinquaginta marchas argenti, levando a dictiori unam marcham argenti. 41. Si autem levando a dictiori unam marcham argenti annuatim dicta summa quinquaginta marcharum non posset levari de predicta villa, manentes in eadem villa tenentur supplere quod deerit a predicta summa. Et si levando a ditiori unam marcham argenti, villa antedicta plusquam quinquaginta marchas argenti valuerit, quod plus valebit meum erit. 42. Major vero et scabini, post electionem Majoris, quolibet anno jurabunt, quod facient michi valere villam Montisbarri quantum poterunt, bona fide, ultra summam predictam quinquaginta marcharum argenti, levando unam marcham argenti annuatim a dictiori tandummodo, sicut predictum est, et credetur eidem Majori et scabinis super hoc quod exinde fecerint per juramentum predictum nec ultra poterunt a me super hoc in aliquo molestari. 43. Sub prenominatis itaque constitutionibus, omnes homines meos, quicumque in predicta communia fuerint quittos et immunes a tallia in perpetuum esse concedo. 44. Concessi etiam hominibus meis de Montebarri, totum attractum et quicquid acquiram in dicta villa Montisbarri. 45. Hanc autem communiam et libertatem, et has pactiones juravi tenendas et irrefragabiliter observandas, et sigilli mei impressione muniri, salvo quidem jure meo et ecclesiarum et militum, et salvis omnibus hiis que habebant ecclesie et milites in hominibus suis, in tempore patris mei, et ante communiam qui in predicta villa aliquod juris habent. Actum anno gratie millesimo ducentesimo tricesimo primo, mense aprilis.